Suomen miesten jalkapallomaajoukkue jatkoi vahvoja otteitaan EM-karsinnoissa, kun se kaatoi kotikentällään Kreikan Teemu Pukin rangaistuspotkusta syntyneellä osumalla 1–0.

Voitto oli Suomelle jo kuudes peräkkäinen Tampereella. Lisäksi Suomi on pitänyt maalinsa koskemattomana.

Kreikan päävalmentajana heinäkuussa aloittanut John van't Schip ei onnistunut kääntämäään joukkueen kurssia lukuisista pelaajavaihdoksista huolimatta ja avausjaksolla Suomi oli tasaisesta otteluparista aavistuksen parempi. Huuhkajista lähimpänä maalintekoa oli Robin Lod, kun ottelua oli pelattu vajaa puoli tuntia. Joona Toivion keskitys löysi tiensä Lodille, jonka laukaus meni kuitenkin puolisen metriä ohi Vasilios Barkaksen vartioiman maalin.

Myös Kreikalla oli paikkansa. Märkä nurmi näytti aiheuttavan Lukas Hradeckylle haasteita torjua Kostas Stafylidiksen laukauksen ottelun 35. minuutilla, ja hieman myöhemmin Giorgos Masouraksen laukaus liukui noin metrin ohi maalin.

Juuri ennen taukoa Suomi sai erikoistilanteesta mainion paikan, kun Lodin keskitys tavoitti Paulus Arajuuren, jonka pusku meni vain vähän yli maali. Tilanne oli kuitenkin vihelletty jo poikki ja tauolle mentiin 0–0-lukemista.

Toisen jakson Huuhkajat aloitti väkevästi ja palkintonsa se sai 52. minuutin kohdalla. Dimitris Kourbelis kaatoi Glen Kamaran rangaistusalueella ja ottelun erotuomari Juan Martinez Munuera vei pallon pilkulle. Valioliigassa hurjaa jälkeä tehnyt Teemu Pukki asettui pallon taakse eikä erehtynyt, vaan huudatti kotiyleisöä viemällä Suomen 1–0-johtoon. Pukin osuman näet jutun kuvaa klikkaamalla. (Kuvalähde: Viasat)

Maali oli Pukille EM-karsintojen neljäs.

Kreikan toisen jakson paras paikka avautui Vangelis Pavlidikselle 77. minuutilla, mutta Hradecky piti maalinsa puhtaana ja lukemat pysyivät 1–0:ssa.

Voiton myötä Suomi nousi J-lohkossa 12 pisteeseen. Armenian 3–1 vieraskentällä kukistanut Italia jatkaa lohkon kärjessä puhtaalla pelillä. Liechtensteinin 5–0 murskannut Bosnia-Hertsegovina nousi kolmanneksi seitsemään pisteeseen ohi Armenian.

Suomen EM-karsinnat jatkuvat sunnuntaina kotona Italiaa vastaan.

Lue myös:

Kommentti: Huuhkajien ennennäkemätön temppu avasi lopputurnauksen ovet selälleen – "Rive" sai fanikatsomon sekoamaan

Huuhkaja-luotsi Markku Kanerva riehaantui Ratinan hurmoksesta: "Joukkue osoitti taas fantastista voitontahtoa ja taisteluilmettä" "Ennen pilkkuja vetäessä ovat jalat tutisseet" – Suomen voittomaalin iskenyt Teemu Pukki uhkuu itseluottamusta ja uskoo jopa Italian kaatumiseen

Teemu Pukki teki sen jälleen! Suomi johtoon rangaistuspotkulta

Teemu Pukki vai Jari Litmanen? Ajaxissa merkittävän uran tehnyt Kreikan valmentaja kallistuisi "Littiin"

Italia nousi voittoon vieraskentällä shokkialusta huolimatta – jatkaa lohkon kärjessä puhtaalla pelillä